Liverpool/Bergen (TV 2 Sporten): Martin Ødegaard har trent med Liverpool tre dager på rad, og TV 2 har tidligere fortalt hvordan både Brendan Rodgers og Kolo Touré har latt seg imponere.

Det er de ikke alene om. TV 2 fikk fredag slått av en prat med Liverpool-stopper Dejan Lovren, som avslører at han håper Ødegaard signerer for Merseyside-klubben.

– Han var god. Han har vært hos oss de tre siste dagene, og forhåpentligvis blir han værende, sier Loveren.

– Du håper han vil signere for Liverpool?

– Ja, det håper jeg, sier kroaten til TV 2.

– Han er briljant

Han gir 15-åringen svært gode skussmål etter å ha sett ham i aksjon sammen med de andre A-lagsstjernene til Liverpool.

– Han er briljant, og han har en glimrende teknikk. Han er glimrende venstrebeint spiller, som kan bli en stjerne i fremtiden. Vi ønsker ham lykke til, og håper han blir værende her, sier Lovren.

– Han var like god som dem

Det var ikke bare Lovren som ble imponert på torsdagens trening.

– Han briljerte utpå der. Man så nesten ikke at han var 15, han var like god som dem, sier Liverpool-supportor Andreas Bugge Sandmo til TV 2.

Pappa Hans Erik Ødegaard bivånet også treningsøkten på Melwood.

Så gjenstår det å se om skryt fra Liverpool-stjernene og tre treningsøkter er nok til å ovebevise 15-åringen om at det er på Mereseyside han bør satse.

I kulissene lurer Real Madrid, og ifølge Marca er den spanske giganten og regjerende Mesterliga-vinneren overbevist om at Ødegaard kommer til å signere for dem.

Real Madrid forventer at han signerer for dem i løpet av de neste ti dagene, og står klare med en femårskontrakt.

Det er ventet at Martin Ødegaard, som fyller 16 år den 17. desember, og familien vil beslutte hvor fremtiden hans ligger i nær fremtid. Rundt om i Europa krysser klubbledere fingrene.